**Ministru kabineta noteikumu projekta „Lēmumu par rezerves zemes fondā ieskaitīto zemes gabalu un zemes gabalu, kas nav izmantoti īpašuma tiesību atjaunošanai, piederību vai piekritību pieņemšanas kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministra kabineta noteikumi „Lēmumu par rezerves zemes fondā ieskaitīto zemes gabalu un zemes gabalu, kas nav izmantoti īpašuma tiesību atjaunošanai, piederību vai piekritību pieņemšanas kārtība” (turpmāk – noteikumu projekts) ir izstrādāti, pamatojoties uz Zemes pārvaldības likuma 13.panta pirmās daļas 13.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zemes pārvaldības likuma 17.panta piektā daļa nosaka, ka valstij un vietējām pašvaldībām pēc zemes reformas pabeigšanas piederošo un piekrītošo zemi izvērtē Ministru kabineta noteiktajā kārtībā divu gadu laikā pēc Ministru kabineta rīkojuma izdošanas par zemes reformas pabeigšanas attiecīgās vietējās pašvaldības administratīvajā teritorijā vai visās novada teritoriālā iedalījuma vienībās (turpmāk – Ministru kabineta rīkojums). Līdz ar to rezerves zemes fondā ieskaitītās un zemes reformas pabeigšanai paredzētās zemes (turpmāk – zeme) izvērtēšana sākas pēc Ministru kabineta rīkojuma izdošanas un tā pabeidzama ne vēlāk kā divu gadu laikā pēc Ministru kabineta rīkojuma izdošanas. Tā kā zemes reforma dažādās administratīvajās teritorijās tiek pabeigta atšķirīgos termiņos, t.i., pēc pašvaldības ierosinājuma un Ministru kabineta rīkojuma izdošanas, tad praksē ir izveidojusies situācija, kad gandrīz pusei pašvaldību administratīvajās teritorijās Ministru kabineta rīkojumi jau ir izdoti, taču daļai pašvaldību administratīvajās teritorijās tie varētu tikt izdoti pēc šo noteikumu spēkā stāšanās dienas. Ņemot vērā to, ka zemes izvērtēšanas un lēmumu pieņemšanas kārtību noteiks noteikumu projekts, kā arī atšķirīgos zemes reformas pabeigšanas termiņus pašvaldību administratīvajās teritorijās, dažādās pašvaldībās veidojas atšķirīgi zemes izvērtēšanas un attiecīgu lēmumu pieņemšanas laiki. Piemēram, ja Ministru kabineta rīkojums Nr.43 „Par zemes reformas pabeigšanu Ludzas novada Ludzas pilsētā” (prot. Nr.5 34.§) izdots 2015.gada 28.janvārī, savukārt Ministru kabineta rīkojums „Par zemes reformas pabeigšanu Ludzas novada lauku apvidū” izdots 2015.gada 29.jūnijā, tad zemes izvērtēšana par Ludzas novada teritoriju jāveic līdz 2017.gada 29.jūnijam, taču tā var sākties tikai ar noteikumu projekta spēkā stāšanās dienu, līdz ar to noteikumu projektā minēto darbību veikšanai paliek pusotrs gads. Lai nodrošinātu salīdzināmi vienādus zemes izvērtēšanas un attiecīgo lēmumu pieņemšanas laikus, noteikumu projektā paredzēts, ka ministrijām un pašvaldībām zemes izvērtēšanai un bezstrīdus gadījumos attiecīgu lēmumu pieņemšanai un datu aktualizācijai Nekustamā īpašuma valsts kadastra informācijas sistēmā (turpmāk – Kadastra informācijas sistēma) laiks ir 14 mēneši, savukārt strīdus gadījumos 18 mēneši. Lai nodrošinātu datu par zemi pieejamību, Valsts zemes dienests (turpmāk – Dienests) tos publisko savā tīmekļa vietnē līdz ar katra Ministru kabineta rīkojuma izdošanu attiecīgajā administratīvās teritorijas vienībā vai visā administratīvajā teritorijā vēl pirms šī noteikumu projekta spēkā stāšanās dienas, par ko ir informējis gan attiecīgās pašvaldības, gan ministrijas.Minēto datu par zemi pieejamības nodrošināšanu pēc noteikumu projekta spēkā stāšanās paredz arī noteikumu projekta 2.punkts.Lai samazinātu ministriju un pašvaldību starpā strīdus par zemes piekritību un piederību iespējamību, noteikumu projekta 4.1.apakšpunkts un 8.punkts paredz, ka ministrijas un pašvaldības zemes piekritību vai piederību nosaka atbilstoši likumam „Par valsts un pašvaldību zemes īpašuma tiesībām un to nostiprināšanu zemesgrāmatās” (turpmāk – Nostiprināšanas likums), kas tiešā veidā nosaka zemes piederības un piekritības sadalījumu valsts un pašvaldību starpā. Lai nodrošinātu zemes izvērtēšanas un attiecīgu lēmumu pieņemšanu Zemes pārvaldības likuma 17.panta piektajā daļā noteiktajā termiņā un salīdzinoši vienādus attiecīgā procesa laikus gan tām pašvaldībām, kurām Ministru kabineta rīkojums izdots pirms noteikumu projekta spēkā stāšanās dienas, gan tām, kurām Ministru kabineta rīkojums izdots pēc noteikumu projekta spēkā stāšanās dienas, noteikumu projekts paredz, ka šis laika periods sevī ietver datu par zemi izvērtēšanu, vienošanās par zemes piekritību vai piederību panākšanu, ja zemi kā valstij piekritīgu atzīmējušas vairākas ministrijas vai arī viena vai vairākas ministrijas un pašvaldība, Ministru kabineta rīkojuma par zemes piekritību vai piederību valstij iesniegšana Ministru kabinetā, pašvaldības lēmuma par zemes piekritību pašvaldībai pieņemšana, kā arī kadastra datu aktualizācija Kadastra informācijas sistēmā atbilstoši Ministru kabineta izdotajam rīkojumam par zemes piederību vai piekritību valstij vai pašvaldības pieņemtajam lēmumam par zemes piekritību pašvaldībai pēc zemes reformas pabeigšanas. Līdz ar iepriekš minētajiem noteikumu projektā paredzētajiem nosacījumiem, zemes izvērtēšanas process ir pārskatāms un tam ir identificējams rezultāts, turklāt tiek nodrošināta savlaicīga datu aktualizācija Kadastra informācijas sistēmā, tādējādi ievērojot Nekustamā īpašuma valsts kadastra likuma 2.pantā noteikto. Ņemot vērā iepriekš minēto par zemes izvērtēšanas termiņiem, kā arī zemes izvērtēšanas procesa pārskatāmību un rezultātu:1. Noteikumu projekta 4.punktā noteikts, ka pēc Kadastra informācijas sistēmā par zemi reģistrēto datu publiskošanas Dienesta tīmekļa vietnē (turpmāk – saraksts) ministrijas uzsāk un ne vēlāk kā piecu mēnešu laikā pabeidz izvērtēt, kuras sarakstā norādītās zemes vienības piekrīt vai pieder valstij un būtu ierakstāmas zemesgrāmatā uz valsts vārda attiecīgās ministrijas personā atbilstoši Nostiprināšanas likumam, izdara sarakstā pie attiecīgās zemes vienības atzīmi par ministriju un nosūta šo sarakstu (turpmāk – valsts zemes saraksts) pašvaldībai.
2. Noteikumu projekta 5.1.apakšpunktā noteiks, ka ne vēlāk kā mēneša laikā pēc valsts zemes saraksta saņemšanas no visām ministrijām pašvaldības apkopo saņemto informāciju, izvērtē, vai valsts zemes sarakstā kā valstij piekritīgās vai piederīgās atzīmētās zemes vienības ir piekritīgas pašvaldībai, izdarot par to atzīmi valsts zemes sarakstā un nosūta papildināto valsts zemes sarakstu (turpmāk – pašvaldības izvērtētais saraksts) ministrijām un Dienestam.
3. Noteikumu projekta 6.1.apakšpunkts paredz, ka Dienests saņemto sarakstu publisko savā tīmekļa vietnē piecu darbdienu laikā.
4. Vienlaikus pēc valsts zemes saraksta saņemšanas pašvaldības uzsāk izvērtēt, kuras no valsts zemes sarakstā norādītajām zemes vienībām, izņemot tās zemes vienības, kuras ministrijas atzīmējušas kā sev piekritīgas vai piederīgas, ir ierakstāmas zemesgrāmatā uz attiecīgās pašvaldības vārda. Noteikumu projekta 5.2. apakšpunkts paredz, ka minētā zemes izvērtēšana un lēmumu par zemes vienību piekritību pašvaldībai pieņemšana veicama ne vēlāk kā astoņu mēnešu laikā no valsts zemes saraksta saņemšanas.
5. Lai nodrošinātu Ministru kabineta rīkojuma par zemes vienības piekritību vai piederību valstij (turpmāk – Ministru kabineta rīkojums par zemes piekritību) virzību bez būtiskiem iebildumiem, noteikumu projekta 6.2.apakšpunktā paredzēts, ka ministrijas savstarpēji vai ar pašvaldību ne vēlāk kā četru mēnešu laikā pēc pašvaldību papildinātā saraksta saņemšanas vienojas par zemes vienības piekritību vai piederību, ja uz vienu un to pašu zemes vienību pretendē vairākas ministrijas vai uz vienu un to pašu zemes vienību pretendē viena vai vairākas ministrijas un pašvaldība. Vienošanās procesā ministrijas un pašvaldība izvērtēs zemes piekritības vai piederības pamatojumu, piemēram, arhīva izziņā minēto informāciju, teritorijas plānojumā ietverto informāciju u.c., un vienosies par ministriju vai pašvaldību, kurai attiecīgā zemes vienība būtu piekritīga, savukārt vienošanās rezultātus savā tīmekļa vietnē publiskos Dienests. Ņemot vērā minēto noteikumu projekta 7.1.apkšpunkts paredz, ka ministrija vai pašvaldība, uz kuras vārda panākta vienošanās par zemes piekritību pēc vienošanās termiņa beigām, piecu darbdienu laikā nosūta Dienestam publiskošanai savā tīmekļa vietnē informāciju par zemes vienībām.
6. Noteikumu projekta 6.3.apakšpunktā paredzēts, ka paralēli vienošanās procesam par iepriekš minētajām zemes vienībām ministrijas uzsāk Ministru kabineta rīkojuma par zemes piekritību gatavošanu tām zemes vienībām, kuras sarakstā kā valstij piekritīgu vai piederīgu zemi norādījusi tikai viena ministrija un pašvaldība nav izdarījusi atzīmi par zemes vienības piekritību.
7. Noteikuma projekta 7.2.2.apakšpunktā ir paredzēts, ja vienošanās netiek panākta četru mēnešu laikā pēc pašvaldību izvērtētā saraksta saņemšanas, tad ieinteresētās ministrijas sagatavo Ministru kabineta rīkojumu par zemes piekritību un virza to izskatīšanai Ministru kabinetā. Saskaņošanas procesā citas ieinteresētās institūcijas varēs izteikt iebildumus. Ministru kabineta rīkojums par zemes piekritību izdodams ne vēlāk kā septiņu mēnešu laikā pēc noteikumu projektā noteiktā termiņa vienošanās panākšanai. Ja minētajā laika posmā Ministru kabineta rīkojums par zemes piekritību netiek izdots, tad attiecīgās zemes vienības paliek rezerves zemes fondā ieskaitītas vai īpašumtiesību atjaunošanai neizmantotas zemes vienības.
8. Noteikumu projekta 9.punktā paredzēts, ka datu aktualizāciju Kadastra informācijas sistēmā par zemi mēneša laikā pēc Ministru kabineta rīkojuma par zemes piekritību izdošanas vai pašvaldības lēmuma pieņemšanas attiecīgi par valstij piekritīgām zemes vienībām ierosina attiecīgā ministrija, bet par pašvaldībām piekritīgajām zemes vienībām – pašvaldība. Datu aktualizācija Kadastra informācijas sistēmā ministrijām un pašvaldībām būs veicama par maksu, kas noteikta atbilstoši normatīvajiem aktiem, kas regulē Dienesta maksas pakalpojumu cenrādi.
9. Lai nodrošinātu datu par zemi pieejamību un ministrijas un pašvaldības varētu uzsākt zemes piekritības vai piederības valstij vai pašvaldībai izvērtēšanu līdz noteikumu projektā iekļauto normu spēkā stāšanās brīdim, Dienests savā tīmekļa vietnē publisko sarakstus par tām pašvaldību administratīvajām teritorijām, par kurām Ministru kabineta rīkojums izdots līdz šo noteikumu spēkā stāšanās brīdim, tādējādi dodot iespēju ministrijām un pašvaldībām jau pirms noteikumu projektā iekļauto normu spēkā stāšanās uzsākt vērtēt zemes piekritību vai piederību.

10. Noteikumu projekta 10.punktā paredzēts, ka trīs mēnešu laikā pēc Zemes pārvaldības likumā noteiktā zemes izvērtēšanas termiņa beigām Dienests sagatavo pārskatu par zemēm, kuras nav piekritīgas valstij vai pašvaldībai, publicē to savā tīmekļa vietnē un nosūta to tālākai lēmumu pieņemšanai par zemes pārvaldības politikas izstrādi atbildīgajai Vides aizsardzības un reģionālās attīstības lietu ministrijai.  |
| 3. | Projekta izstrādē iesaistītās institūcijas | Tieslietu ministrija (Dienests). |
| 4. | Cita informācija | Nav |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs ministrijas, vietējās pašvaldības, Dienestu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā plānotās darbības ministrijas un pašvaldības jau izpilda, līdz ar to uzskatāms, ka nav tiesiskā regulējuma ietekme uz tautsaimniecību un administratīvo slogu. |
| 3. | Administratīvo izmaksu monetārs novērtējums | Noteikumu projekts paredz pienākumu Dienestam sniegt ministrijām un pašvaldībām nepieciešamo informāciju – datus par zemi izvērtēšanai. Tāpat Dienesta pienākums ir publiskot sarakstu, pašvaldību papildināto sarakstu un informāciju par to zemi, kurai nebūs noteikta piederība vai piekritība valstij vai pašvaldībai Dienesta tīmekļa vietnē, tādējādi Dienestam tiek radītas administratīvās izmaksas.Atbilstoši paplašinātam standarta izmaksu modelim pirmās datu prasības (informācijas publicēšanai tīmeklī) vērtība:(*samaksa x laiks*) *x* (*n x biežums*) = (9,05 x 2) x (1 x 4) = 72,40 EUR. Tādējādi **administratīvās izmaksas gadā ir EUR 72,40.** |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projekta izstrādi plānots informēt Latvijas Pašvaldību savienību.Informācija par noteikumu projektu tiks ievietota arī Dienesta, Tieslietu ministrijas un Valsts kancelejas tīmekļa vietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktam jebkura privātpersona varēs līdzdarboties projekta izstrādē, rakstiski sniedzot viedokli par noteikumu projektu tā izstrādes stadijā. Latvijas Pašvaldību savienība par noteikumu projektu varēs sniegt viedokli Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” noteiktajā kārtībā. |
| 3. | Sabiedrības līdzdalības rezultāti | Saņemtie priekšlikumi tiks izvērtēti noteikumu projekta izstrādē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrijas, pašvaldības un Dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav |
| 3. | Cita informācija | Nav. |

Anotācijas III, IV, V sadaļa – projekts šīs jomas neskar.

Iesniedzējs:

Tieslietu ministrijas

valsts sekretārs Raivis Kronbergs

16.07.2015. 9:13

1734

A.Salna

67220332, agita.salna@vzd.gov.lv